Perang Emu

Latar belakang

Selepas Perang Dunia Pertama, ramai bekas askar dari Australia, termasuk beberapa veteran British, mula bercucuk tanam di dalam kawasan Australia Barat, kebanyakannya di kawasan yang kecil. Apabila tiba Zaman Meleset di Australia pada tahun 1929, peladang-peladang ini digalakkan untuk mempertingkat jumlah pengeluaran tanaman gandum, dan kerajaan menjanjikan bantuan subsidi kepada mereka; janji ini gagal ditunaikan oleh kerajaan. Meskipun dengan galakan dan janjian subsidi, harga gandum terus jatuh dan menjelang Oktober 1932 isu ini semakin meruncing dengan peladang-peladang bersedia untuk menuai hasil musim tersebut namun mengancam untuk tidak menghantar dan menjual gandum tersebut.
Kesusahan yang dialami peladang-peladang ini semakin meruncing apabila lebih 20,000 emu tiba di kawasan tersebut. Emu-emu biasanya berhijrah selepas musim pembiakannya ke arah pantai dari kawasan pedalaman. Dengan adanya tanah yang dilapangkan dan sumber air tambahan untuk haiwan ternakan oleh peladang-peladang Australia Barat, emu-emu merasakan tanah yang dicucuk tanam ini sesuai menjadi habitat mereka dan mula menyerbu kawasan ladang ini—terutamanya kawasan ladang-ladang kecil di sekitar Campion dan Walgoolan. Emu-emu ini memakan dan merosakkan tanaman serta meninggalkan lubang-lubang besar pada pagar-pagar yang boleh dimasuki arnab dan menyebabkan lebih banyak masalah.
Peladang-peladang ini menyatakan kebimbangan mereka terhadap burung-burung perosak ini, dan kemudiannya satu perwakilan bekas-bekas askar dihantar untuk bertemu dengan Menteri Pertahanan, Sir George Pearce. Dengan pengalaman mereka dalam Perang Dunia Pertama, peladang-peladang ini tahu keberkesanan mesingan dan meminta senjata tersebut dikerahkan. Menteri tersebut bersetuju, tetapi dengan beberapa syarat: senjata-senjata api tersebut hanya boleh digunakan oleh kakitangan tentera, pengangkutan tentera akan dibiayai oleh kerajaan Australia Barat dan peladang-peladang akan menyediakan makanan, tempat kediaman, dan bayaran bagi amunisi. Pearce juga menyokong kerahan ini kerana berpendapat burung-burung ini boleh dijadikan latihan sasaran yang baik, namun ada yang mengatakan sesetengah pihak dalam kerajaan melihat tindakan ini sebagai satu cara untuk kerajaan dilihat membantu peladang Australia Barat, dan bagi tujuan ini seorang ahli sinematografi Fox Movietone telah dipanggil.

"Perang"

Penglibatan tentera dijadualkan bermula pada Oktober 1932. "Perang" ini dikendalikan di bawah arahan Mejar G.P.W. Meredith daripada Pasukan Meriam Berat Ketujuh Artileri Diraja Australia; Meredith mengarahkan dua askar dengan dua Mesingan Automatik Lewis dan 10,000 butir peluru. Namun, operasi ini ditangguh kerana hujan turun buat beberapa hari dan menyebabkan emu-emu ini terserak di kawasan yang lebih luas. Hujan mula berkurang menjelang 2 November 1932, ketika mana askar-askar dikerah dengan arahan untuk membantu peladang-peladang dan, menurut satu laporan surat khabar, untuk mengumpul 100 kulit emu supaya bulu-bulunya boleh digunakan untuk membuat topi untuk penunggang kuda ringan.

Cubaan pertama

Pada 2 November, mereka bergerak ke Campion, di mana 50 emu telah dilihat. Oleh sebab burung-burung ini berada di luar julat senjata-senjata api ini, penduduk-penduduk tempatan cuba untuk mengkelompokkan emu-emu ini untuk satu serang hendap, tetapi burung-burung ini berpecah menjadi kumpulan-kumpulan kecil lalu berlari, menyebabkan mereka sukar untuk disasar. Meskipun begitu, walaupun tembakan bertalu-talu daripada mesingan tidak berkesan disebabkan jarak sasaran, serangan kedua berjaya untuk membunuh "beberapa ekor" burung. Pada hari yang sama, sekelompok burung lagi ditemui, dan "lebih kurang sedozen" burung telah terbunuh.
Kejadian penting seterusnya berlaku pada 4 November. Meredith telah menyediakan satu serang hendap berdekatan satu empangan tempatan, dan kira-kira seribu emu telah dilihat menghala ke arah mereka. Kali ini, para penembak menunggu sehingga burung-burung ini berada pada jarak yang cukup dekat sebelum mula menembak. Namun, senjata-senjata api yang digunakan tersekat selepas hanya dua belas ekor emu terbunuh, dan burung-burung yang lain bertempiaran sebelum banyak lagi sempat dibunuh. Tiada lagi burung dilihat pada hari tersebut.
Pada hari-hari seterusnya, Meredith memilih untuk bergerak ke selatan di mana burung-burung "dilaporkan agak jinak", namun tidak banyak kejayaan diperolehi meskipun usaha beliau. Dalam satu tahap, Meredith mengambil langkah drastik iaitu meletakkan salah satu senjata api di atas trak: satu langkah yang kemudiannya didapati tidak efektif kerana trak tersebut tidak dapat mengejar emu-emu dan jalan yang dilalui sangat tidak rata menyebabkan penembak tidak dapat menembak. Menjelang 8 November, enam hari selepas operasi pertama dijalankan, 2,500 butir peluru telah ditembak. Bilangan burung yang telah ditembak tidak begitu diketahui: satu laporan mengatakan hanya 50 burung yang dibunuh, tetapi laporan-laporan lain memberikan angka di antara 200 hingga 500, dan angka 500 tersebut diberikan oleh penduduk kawasan tersebut. Laporan rasmi Meredith mengatakan tidak ada sesiapa yang kehilangan nyawa.
Untuk meringkaskan penakaian tersebut, ahli ornitologi Dominic Serventy mengatakan:
Harapan penembak-penembak mesingan untuk menembak kawanan rapat emu-emu pada jarak dekat kemudiannya hilang. Pemerintah tentera Emu jelas telah mengarahkan taktik gerila, dan tenteranya yang besar kemudiannya berpecah kepada unit-unit kecil yang tidak terkira banyaknya yang menyebabkan penggunaan peralatan tentera tidak ekonomikal. Pasukan lapangan yang murung kemudiannya berundur daripada kawasan pertempuran selepas sebulan.
Pada 8 November, wakil-wakil rakyat di Dewan Perwakilan Australia membincangkan operasi ini. Susulan kepada liputan negatif kejadian ini dalam media tempatan yang turut mendakwa "hanya beberapa" emu telah dibunuh, Pearce menarik semula pegawai-pegawai tentera dan senjata-senjata api pada hari tersebut.
Selepas pengunduran tersebut, Mejar Meredith membandingkan emu-emu ini kepada orang Zulu dan menyentuh tentang kebolehgerakan emu-emu tersebut meskipun setelah tercedera.
Andainya kita ada divisyen tentera dengan kemampuan menerima peluru seperti burung-burung ini, mereka akan dapat menghadapi sebarang tentera di dunia... Mereka boleh berdepan mesingan dengan kekebalan kereta kebal. Mereka ini seperti orang Zulu yang peluru dumdum sekalipun tidak dapat hentikan.

Cubaan kedua

Selepas pengunduran tentera, serangan emu terhadap tanaman berterusan. Peladang-peladang sekali lagi meminta bantuan, dengan menyebut bahawa cuaca panas dan kemarau telah membawa beribu-ribu emu ke ladang-ladang. James Mitchell, Premier Australia Barat, turut menyokong pengembalian bantuan ketenteraan. Tambahan lagi, satu laporan daripada Komander Pengkalan menunjukkan bahawa 300 emu telah terkorban dalam operasi pertama.
Pada 12 November, untuk memberi respon kepada permintaan tersebut dan laporan oleh Komander Pengkalan, Menteri Pertahanan telah meluluskan pihak tentera untuk meneruskan operasi mereka. Beliau mempertahankan keputusan beliau di senat dengan menjelaskan mengapa askar-askar diperlukan untuk menentang ancaman agrikultur yang serius oleh populasi emu yang besar. Meskipun pada mulanya tentera bersetuju untuk meminjamkan senjata api kepada kerajaan Australia Barat dengan jangkaan mereka boleh menyediakan orang-orang yang perlu, Meredith sekali lagi dihantar kerana ketiadaan penembak mesingan di negeri tersebut.
Tentera turun padang pada 13 November 1932 dan memperoleh beberapa kejayaan pada dua hari pertama; mereka berjaya membunuh kira-kira 40 ekor emu. Pada hari ketiga, 15 November, operasi mereka kurang berjaya, tetapi menjelang 2 Disember, senjata-senjata api mereka berjaya membunuh kira-kira 100 ekor emu setiap minggu. Meredith dipanggil semula pada 10 Disember, dan dalam laporannya beliau mendakwa telah membunuh 986 emu dengan 9,860 peluru pada kadar tepat 10 butir peluru bagi setiap emu. Tambahan lagi, Meredith mendakwa 2,500 emu yang tercedera telah mati disebabkan kecederaan yang mereka alami.

Akibat

Meskipun masalah-masalah yang telah dialami sewaktu operasi penakaian, peladang-peladang kawasan tersebut sekali lagi meminta bantuan ketenteraan pada 1934, 1943 dan 1948, dan setiap kali kerajaan Australia menolak. Sebaliknya, sistem hadiah yang telah dimulakan pada 1923 telah diteruskan dan ia terbukti berkesan: 57,034 ganjaran telah dituntut dalam tempoh enam bulan pada 1934.
Menjelang Disember 1932, kisah Perang Emu telah tersebar luas sehingga ke Great Britain. Beberapa penyokong pemuliharaan di sana memprotes tindakan ini, mendakwa ia adalah "penghapusan emu yang jarang". Dr. Dominic Serventy, ahli ornitologi terkemuka Australia, menggambarkan tindakan ini sebagai "satu percubaan penghapusan besar-besaran burung-burung ini".